Niels Krog Collin

Oppvekst

Collin var femte i rekken av daværende President i Trondheims Magistrat, lagmann Hans Jenssen Collin og Sophie Amalie Krogs barn. Hans mor var datter av biskop, dr.theol. Peder Krog i Trondheim. Mesteparten av Niels Krog Collins skolegang fant sted utenlands, og da helst i Danmark. Han vokste opp blant Trondheims overklasse, og datidens forfinede kultur og løsslupne livsoppfatning. Den 30. juli 1735 ble Niels Krog Collin, sammen med sin to år eldre bror Christian Jørgen Collin immatrikulert ved Københavns Universitet. Trolig studerte Collin også ved universitetene Jena i Tyskland og Leyden i Nederland.

Ekteskap og familie

Niels Krog Collin giftet seg den 18. august 1761 med enken Fennichen Hønne (1740-1788.) To store malerier av paret er å finne i Kursalen i Stiftsgården i Trondheim. Disse maleriene ble gitt som en gave fra Collin-familiens etterkommere sent på 1900-tallet. Sammen fikk Niels Krog Collin og Fennichen Hønne åtte barn; Sophia Amalia Collin (1762–1763), Hans Henrich Collin (1764–1812), Sophie Amalie Krog Collin (1765–1840), Elisabeth Collin (1769–1840), Anna Dorothea Collin (1771–1857), Friderich Wilhelm Collin (1773–1774), Friderich Christian Collin (1775–1848) og Nicolay Collin (1779–1789)
Familien bodde i Trondheim by, men eide Store Leangen lystgård fra 1760-1779.

Embetsmann

Niels Krog Collins første posisjon som embetsmann var som sekretær i det danske kanselli. 12. februar 1746 utnevnes Collin til viseborgermester i sin hjemby Trondheim. I senere tid har denne tittelen blitt sett mest på som en formalitet, i og med at Collin på samme tid innehadde flere betydningsfulle embeter i Danmark. 
I 1755 ble Collin oppnevnt som medlem av en regjeringskommisjon som skulle forfatte utkast til lovregler for rydding og bureisning i stallallmenningene. Etter at Collin 1. april 1757 sa fra seg stillingen som viseborgermester i Trondheim til sin slektning Niels Krog Bredal, levde han som privatperson i Trondheim frem til han i 1758 ble utnevnt til justisråd i hjembyen. 
I 1760 ble Collin amtmann i Romsdals Amt, men insisterte likevel på å bli boende i Trondheim, noe som skapte store diskusjoner i Romsdal. Ti år senere ble Collin også utnevnt til etatsråd i Trondhjem. Hans mangel på tilstedeværelse i Romsdal gjorde at Collin ble en raskt dalende stjerne. Stadige purringer ble sendt, men Collin nektet å flytte fra Trondheim. Dette førte til at han i 1773 ble fratatt stillingen som amtmann, uten pensjon. Collin fikk imidlertid anledning til å levere sin egen oppsigelse, noe han gjorde 26. august 1773. I embetets kopibok fra denne dato kan det derfor leses at han fratrådte amtmannsembetet etter egen ansøkning. 
Collin var gjennom hele sin karriere medlem av Videnskabernes Selskab i Throndhjem.

Reiser

Niels Krog Collin var stadig på reise, både i privat regi og i regi av embetet. På disse reisene førte han alltid detaljerte dagbøker. Den mest kjente er hans dagbok fra et opphold i England i perioden 1749 – 1752. Dagboken er delvis skrevet på dansk, engelsk og fransk. Det fortelles om Collins deltakelse i lesesirkelen hos bokhandler John Noble i London, samt hans vennskap med John Collett, sønn av James Collett. Collin forteller blant annet om stadige besøk i Colletts hjem i Wellclose Square, og besøk sammen med Collett på Londons børs. Gjennom Norges ambassadør i London, får også Collin adgang til parlamentet. Collin er også stadig en fast gjest ved den britiske kongefamiliens ball. Dagbøkene er i dag å finne i Det kgl. Norske Videnskabers Selskabs Bibliotek i Trondheim.

Død

Niels Krog Collin døde i Trondheim den 4. november 1782. Han ble gravlagt 22. november 1782 i Vår Frue kirke. Han ble gravlagt på domkirkegården i Trondheim.